b'\n_START_ARTICLE_\nKala-azar\n_START_SECTION_\nPovzro\xc4\x8ditelj\n_START_PARAGRAPH_\nKala-azar je zelo huda vro\xc4\x8dinska kroni\xc4\x8dna nalezljiva bolezen, ki jo povzro\xc4\x8da pra\xc5\xbeival Leishmania donovani. Bolezen z vbodom prena\xc5\xa1a komar  Phlebotomus argentipes; povro\xc4\x8ditelja je odkril Irec Charles Donovan (1863\xe2\x80\x931951); bolezen sodi med li\xc5\xa1manioze, imenovane po angle\xc5\xa1kem zdravniku W.L.Leishmanu (1865\xe2\x80\x931926), ki je odkril te zajedavce, podobne tripanosomom.\n_START_SECTION_\nSimptomi\n_START_PARAGRAPH_\nZelo zna\xc4\x8dilni znaki kala-azarja so visoka vro\xc4\x8dina, vse huj\xc5\xa1a slabokrvnost in hiranje, nabrekanje vranice in jeter, vodeni\xc4\x8davost in \xc4\x8drnikasta ko\xc5\xbea, po kateri je bolezen poimenovana._NEWLINE_Simptomi se pojavljajo postopoma v obdobju nekaj tednov ali mesecev po oku\xc5\xbebi. Po zdravljenju visceralne li\xc5\xa1manioze se lahko pojavi post-kalaazarna ko\xc5\xbena li\xc5\xa1manioza, ki se ka\xc5\xbee v obliki depigmentiranih ali hipopigmentiranih vozli\xc4\x8dastih sprememb na ko\xc5\xbei obraza, vratu, prsnega ko\xc5\xa1a ali stegen; v teh ko\xc5\xbenih lezijah se nahaja veliko \xc5\xa1tevilo zajedavcev.  V Indiji se pojavi pri 20\xc2\xa0% bolnikov do dve leti ali ve\xc4\x8d po preboleli visceralni obliki bolezni in traja do 20 let, v Afriki pa se pojavi pri 3\xc2\xa0% bolnikov nekaj mesecev po preboleli visceralni obliki bolezni in traja nekaj mesecev.\n_START_SECTION_\nZdravljenje\n_START_PARAGRAPH_\n\xc4\x8ce se bolezen ne zdravi, umre za njo 90\xc2\xa0% vseh zbolelih. Po navadi nastopi smrt po 2-3 letih hiranja, bolniki pa umrejo zaradi kak\xc5\xa1ne sekundarne bakterijske oku\xc5\xbebe._NEWLINE_Prva uspe\xc5\xa1na zdravila, ki so bila u\xc4\x8dinkovita, so bili pripravki trivalentnega antimona, v 1920. letih pa so uvedli manj toksi\xc4\x8dne petvalentne antimonove spojine (natrijev stiboglukonat in megluminijev antimonat). S\xc4\x8dasoma je prihajalo do \xc4\x8dedalje ve\xc4\x8djega \xc5\xa1tevila neuspe\xc5\xa1nih primerov zdravljenja in priporo\xc4\x8dene odmerke petvaletnega antimona so zvi\xc5\xa1ali ter podalj\xc5\xa1ali priporo\xc4\x8deno trajanje zdravljenja. S pojavom visceralne li\xc5\xa1manioze pri bolnikih, oku\xc5\xbeenih z virusom HIV, se je pojavila nova skupina bolnikov, ki se ni odzivala na standardne odmerke antimonovih zdravil. U\xc4\x8dinkovitost v zdravljenju izkazujejo tudi aminozidin (paromomicin), pentamidin, amfotericin B. Slednji je zlasti v lipidni formulaciji pridobival vse pomembnje\xc5\xa1o vlogo v zdravljenju oku\xc5\xbebe. Amfotericin B v liposomski formulaciji je v \xc5\xa1tudiji izkazal u\xc4\x8dinkovitost proti visceralni li\xc5\xa1maniozi pri bolnikih z oslabljenim imunskim sistemom.'